Рафаел Алберти
Този генерал

Превод от испански: Ралица Маркова, 2008

chitanka.info

— Ето, дойде генералът.

Какво иска генералът?

— Шпага иска генералът.

— Вече няма шпаги, генерале.

Какво иска генералът?

— Кон иска генералът.

— Вече няма коне, генерале.

Какво иска генералът?

— Още една битка иска генералът.

— Вече няма битки, генерале.

Какво иска генералът?

— Любовница иска генералът.

— Вече няма любовници, генерале.

Какво иска генералът?

— Голяма бъчва с вино иска генералът.

— Вече няма нито бъчва, нито вино, генерале.

Какво иска генералът?

— Вкусна мръвка иска генералът.

— Вече няма добитък, генерале.

Какво иска генералът?

— Да се напасе с трева иска генералът.

— Вече няма пасбище, генерале.

Какво иска генералът?

— Да се напие с вода иска генералът.

— Вече няма вода, генерале.

Какво иска генералът?

— Да заспи в леглото иска генералът.

— Вече няма нито легло, нито сън, генерале.

Какво иска генералът?

— Да се изгуби на земята иска генералът.

— Вече няма земя, генерале.

Какво иска генералът?

— Да пукне като куче иска генералът.

— Вече няма кучета, генерале.

Какво иска генералът?

Какво иска генералът?

Май генералът онемя.

Май вече го няма генералът,

да, и дори не като куче пукна генералът,

и в разрушения свят го няма генералът,

и светът започна отново, но без този генерал.

(Из стихосбирката „Сценични стихове“)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.